Bra vibrationer (sang)

«Bra vibrationer» er en svensk slager-poplåt fra 1985 som er komponert av Lasse Holm med tekst av Ingela Forsman. Sangen ble sunget av Kikki Danielsson og vant svenske Melodifestivalen i 1985 og representerte Sverige på hjemmebane i Eurovision Song Contest 1985. I den internasjonale finalen endte «Bra vibrationer» på en tredjeplass.


== Bakgrunn ==
Sangen var en av ti deltakerlåter i den svenske finalen, Melodifestivalen, lørdag 2. mars i Malmö. Teksten var skrevet av Ingela Forsman, mens Lasse Holm hadde komponert melodien. Holm hadde tidligere vunnet konkurransen som opphavsmann med «Dag efter dag» i 1982 og «Främling» i 1983.
Holm hadde først tilbudt Lena Philipsson å opptre med låten, men hun takket nei. I stedet tilbød han låten til sin mangeårige samarbeidspartner Kikki Danielsson. Danielsson var skeptisk til låten og mente den var «pop-ete». Men etter å ha blitt overtalt av naboene og sin daværende ektemann, Kjell Roos, takket hun ja til å fremføre den i Melodifestivalen.I den svenske finalen vant sangen en klar seier og ble dermed Sveriges bidrag til Eurovision Song Contest 1985 som ble arrangert i Scandinavium i Göteborg lørdag 4. mai.


=== Eurovision Song Contest ===
I Göteborg var «Bra vibrationer» det 16.  bidraget ut på scenen av 19 deltakere – etter Sveits' Mariella Farré og Pino Gasparini med «Piano, Piano», og før Østerrikes Gary Lux med «Kinder dieser Welt». Curt-Eric Holmquist dirigerte det svenske bidraget. Danielsson stilte på scenen med danserne Mary Johnson og David Johnson samt et støttekor på tre vokalister.
I avstemningen lå sangen flere ganger i ledelsen – godt hjulpet av 12 poeng fra både Finland og Norge. Til slutt fikk sangen 103 poeng og endte på en tredjeplass. Dette var Sveriges tredje topp 3-plassering i konkurransen på rad.


== Om sangen ==
Lasse Holm har senere innrømmet at han hadde hentet inspirasjon fra den britiske popgruppen Wham! og sangen «Wake Me Up Before You Go-Go» fra 1984. Han understreket imidlertid at inspirasjonen kom musikkstilen, og ikke selve sangen.I teksten relaterer sangens jeg-person sine sterke følelser av det å bli forelsket i en mann som hun nettopp har møtt. Hun er bekymret over at ting skjer for fort, men på slutten føler hun «gode vibrasjoner» og er glad for det som har skjedd.


== Utgivelse ==
«Bra vibrationer» ble utgitt på singelen Mariann MAS 2427. Som b-side var sangen «Plingeling», et refusert bidrag til Melodifestivalen.


=== Sporliste ===
Kikki Danielsson spilte også inn sangen på engelsk med tittelen «Right Night for Loving». Den ble utgitt på singel i 1985 Mariann MIS 2429, med «Love Can Hurt» som b-side. Den engelskspråklige versionen ble også tatt med på Danielssons samlealbum, Kikkis bästa, fra 2008.«Plingeling» ble også tatt med på samle-LP-platen, Schlager '85, som kun inneholdt refuserte bidrag, da med Kikki Danielsson & Roosarna.


=== Andre versjoner ===
Svenske Magnus Svensson spilte inn sangen i 1985. Den ble utgitt på LP-platen The Organ Sounds of Magnus
Den svenske musikk- og komikergruppen Lars Vegas trio spilte inn en coverversjon. Den ble utgitt på gruppens EP Kikki Resque – fem helt vanliga killar tolkar Kikki Danielsson i 1993.
I Körslaget ble sangen fremført i 2008 av Siw Malmkvists Team Siw. Versjonen ble også inkludert i seriens offisielle samlealbum.
I Dansbandskampen 2008 ble sangen fremført av Scotts.
En versjon i Framåt fredag het «Bra sensationer» og handlet om avisers forsøk på å selge. I samme program ble også versjonen «För många nationer» fremført. Den handler om diskusjonene omkring nabostemming i Eurovision Song Contest.
I Dansbandskampen 2010 ble «Bra vibrationer» tolket av Wizex (med Anna Sköld som bandets vokalist) og deres versjon ble også tatt med på den offisielle samlings-CD-platen for konkurransen. Kikki Danielsson selv medvirket på dansegulvet og danset med Thomas Deutgen.
I TV4-serien Lyckliga gatan i 2015 fremførte Kumba M'bye og Amanda Serra en versjon av sangen.
I serien Så mycket bättre i 2017– den svenske versjonen av Hver gang vi møtes – fremførte Eric Saade en egen versjon av sangen.


=== Norsk versjon ===
Terje Welle Busk har skrevet en norsk tekst med tittelen «Bra vibrasjoner». Den norske versjonen ble gitt ut av Jannicke på albumet Jannicke 4 i 1993.


== Listeplasseringer ==
Kikki Danielssons versjon nådde ikke den svenske singellisten, men albumet med samme navn nådde en tolvteplass på albumlisten samme år.


=== Med Kumba M'bye og Amanda Serra ===


=== Med Eric Saade ===


== Referanser ==